**ELŐTERJESZTÉS**

**Körmend Város Önkormányzata Képviselő-testülete 2020. október 28 –i ülésére**

Tárgy: körmendi 1926/1 hrsz-ú ingatlan értékesítése

Tisztelt Képviselő-testület!

A körmendi 1926/1 hrsz-ú terület az Önkormányzat tulajdonát képezi, 9233 m2 nagyságú, kivett beépítetlen terület.

Az ingatlan közterületről nem közelíthető meg, beékelődött más ingatlanok közé. Erősen befásult, elgazosodott terület, az Önkormányzat semmire sem használja. Építési telekként sem hasznosítható, mert nincs úttal való megközelíthetősége.

A helyi építési szabályzat távlati célt felvázolva jelöl utat a területre, de ez távlati cél, nagyon nagy költségű beruházás lenne, amelyre pályázat évek óta nem jelent meg Magyarországon (csak útfelújításra írnak ki pályázatokat).

A területtel északi és déli oldalról határos ingatlanok tulajdonosai, Nagy Kasza Tamás és Hajmási István szeretnék megvásárolni az ingatlant. Szeretnék azt kitisztítani, és egy részén szeretnének tervezett növényzet beültetést végezni (a déli, 04/19 hrsz-ú ingatlan mintájára, ahol már megvalósult a tervezett virágosítás, fásítás). Ettől a terület továbbra sem lesz építési terület.

A területért felkínált vételár összege: 4.000.000 FT.

Javasoljuk, hogy az Önkormányzat értékesítse az ingatlant, mert az ingatlannal az Önkormányzat eddig sem rendelkezett, nem is használta és hasznosította azt, mivel csak idegen ingatlanokról megközelíthető az. Javasoljuk, hogy a vételárat 4.500.000 FT. összegben állapítsa meg a Testület, annak nagyobb kiterjedésére tekintettel.

Ugyanakkor az adásvételnél ki kell kötni azt, hogy amennyiben az Önkormányzat a későbbiekben a területre jelölt utat megépíti, abban az esetben a Vevők ugyanolyan m2 áron kötelesek az úthoz szükséges területrészt az Önkormányzat tulajdonába visszaadni, mint amilyen m2 áron ők az ingatlanhoz hozzájutottak ( telekalakításra sajnos nincs lehetőség, mert nincs úttal feltárva a terület, ami feltétele lenne a telekalakításnak).

Kérem a Testületet, hozza meg a döntését.

**HATÁROZATI JAVASLAT**

1. Körmend Város Önkormányzata Képviselő-testülete úgy dönt, hogy értékesítésre felkínálja a körmendi 1926/1 hrsz-ú,9233 m2 nagyságú, kivett beépítetlen terület megnevezésű ingatlant az ingatlant déli és északi oldalról határoló ingatlanok tulajdonosai, Hajmási István és Nagy Kasza Tamás részére. Az ingatlan eladási árát a Képviselő-testület 4.500.000 FT. összegben állapítja meg, tekintettel arra, hogy az ingatlan úttal nem megközelíthető. Értékesítés esetén a Vevők az egymás közötti rendelkezésüknek megfelelő tulajdoni arányban válnak az ingatlan tulajdonosaivá.

A vételárat a szerződéskötéstől számított 30. napig kell megfizetni az Önkormányzat részére egyösszegben.

Az Önkormányzat az eladási ajánlatát a közléstől számított 15. napig tartja fenn.

1. Körmend Város Önkormányzata Képviselő-testülete az 1. pont szerinti ingatlanértékesítés feltételeként kiköti, hogy abban az esetben, amennyiben az Önkormányzat megépíti a körmendi 1926/1 hrsz-ú ingatlant is érintő, a helyi építési szabályzat szerint jelölt utat, abban az esetben az 1926/1 hrsz-ú ingatlan mindenkori tulajdonosa(i) köteles (ek) az ingatlannak az út kialakításához szükséges területrészét az Önkormányzat részére átadni ugyanolyan m2 áron, mint amilyen m2 áron történt az 1. pont szerint az 1926/1 hrsz-ú ingatlan értékesítése Hajmási István és Nagy Kasza Tamás részére (487 Ft/m2).

Az Önkormányzat kiköti továbbá, hogy a körmendi 1926/1 hrsz-ú ingatlannak azt a területrészét, amin a helyi építési szabályzat utat jelöl, az 1926/1 hrsz-ú ingatlan tulajdonosa (i) nem építheti (k) be sem épülettel, sem növényzettel nem ültetheti be, hanem kötelesek azt szabadon hagyni egy későbbi, területfeltáró út építése érdekében.

Körmend, 2020. 09. 28.

**Bebes István**

**polgármester**